b'\n_START_ARTICLE_\nMavzolej\n_START_PARAGRAPH_\nMavzol\xc3\xa9j je obi\xc4\x8dajno razko\xc5\xa1na stavba, praviloma namenjena za grobnico, ki kot spomenik obdaja prostor za pokop (grobnico). Lahko je samo spomenik brez grobnice. V kr\xc5\xa1\xc4\x8danstvu mavzolej v\xc4\x8dasih vsebuje tudi kapelo.\n_START_SECTION_\nSplo\xc5\xa1no\n_START_PARAGRAPH_\nBeseda izhaja iz grobnice v Halikarnasu v  dana\xc5\xa1njem Bodrumu v Tur\xc4\x8diji, v kateri je bil pokopan perzijski satrap  Mavzol, ki je bil de facto kralj Karije (vladal 377-353 pr. n. \xc5\xa1t.). Njegov  mavzolej je bil eno od sedmih \xc4\x8dudes anti\xc4\x8dnega sveta._NEWLINE_V preteklosti in \xc5\xa1e sedaj so mavzoleji velike in impresivne zgradbe namenjene umrlim voditeljem ali drugim pomembnim osebam ali skupinam oseb. V \xc5\xa1tevilnih dr\xc5\xbeavah so bili manj\xc5\xa1i mavzoleji priljubljeni pri plemstvu. V rimskem imperiju so se nahajali v nekropolah ali ob cestah: via Appia Antica, cesta, ki te\xc4\x8de iz Rima, ima nekaj milj izven mesta ohranjene ru\xc5\xa1evine \xc5\xa1tevilnih zasebnih mavzolejev. Ko je kr\xc5\xa1\xc4\x8danstvo postalo prevladujo\xc4\x8da vera, so mavzoleje za nekaj stoletij za\xc4\x8deli opu\xc5\xa1\xc4\x8dati._NEWLINE_V ne tako davni preteklosti so bili mavzoleji zopet priljubljeni v Evropi in njenih kolonijah. Mavzolej kot zgradba oklepa grobnico, ki je lahko v celoti nad tlemi ali v jami pod nadgradnjo. Grobnica vsebuje trupla ali le posamezne organe, shranjene brez ali v sarkofagu, v ni\xc5\xa1ah, \xc4\x8de jih je ve\xc4\x8d v eni grobnici. Sodobni mavzoleji imajo lahko tudi funkcijo kolumbarija (zgradba ali zid, navadno pri krematoriju, z vdolbinami za shranjevanje \xc5\xbear) z dodatnimi ni\xc5\xa1ami za \xc5\xbeare. _NEWLINE_Mavzolej se lahko nahaja na pokopali\xc5\xa1\xc4\x8du, na cerkvenih ali na zasebnih zemlji\xc5\xa1\xc4\x8dih._NEWLINE_V kr\xc5\xa1\xc4\x8danstvu se lahko ta izraz uporablja tudi za grobnico ali grobi\xc5\xa1\xc4\x8de v sklopu cerkvene zgradbe. Primer je katedrala Marijinih angelov v Los Angelesu v Kaliforniji, ki ima 6.000 grobov in \xc5\xbear kleti stavbe.'